Zs. Simon, poslanec: (2010-02-03):
Nechcem sa vracať úplne do minulosti, ale nedá mi pripomenúť programové vyhlásenie vlády. Vláda Slovenskej republiky sa vo svojom programovom vyhlásení vlády zaviazala, že prijme legislatívne opatrenia, ktoré zvýšia ochranu spotrebiteľov a spracovateľov pred zneužitím ekonomickej sily niektorých obchodníkov. Výsledkom je menší počet slovenských výrobkov na pultoch obchodných reťazcov na území Slovenskej republiky. Tento zákon sleduje legitímny cieľ, nazdávam sa, že v oblasti potravín. Pokiaľ sa pozrieme, ktoré obchodné reťazce majú najväčšie obraty, najväčší podiel, ktorých sa to chce dotýkať. Je to Tesco, ktoré má sídlo v materskej spoločnosti vo Veľkej Británii, ktoré má podiel 23,21 % slovenského trhu. Je to Metro Cash & Carry so sídlom materskej spoločnosti  Holandsko, Nemecko 14,8 %. Je to Billa? materská spoločnosť Rakúsko 10,6 %, Kaufland Nemecko 9,7 % a Ahold Holandsko 5,6 %, Lidl Nemecko 4,6 %, Carrefour Francúzsko 3 %. To práve tieto spoločnosti má za cieľ  regulovať a upravovať ich nákup? Už pri prijímaní prvého zákona v roku 2008 som  poukázal na to, že tento zákon bude kontraproduktívny. Dovoľte, aby som to isté učinil aj teraz. Prečo? Pretože obchodné reťazce bez akýchkoľvek veľkých  problémov budú nakupovať tovary do svojich obchodných reťazcov mimo územia Slovenskej republiky, dohodnú sa na týchto podmienkach a nebude na Slovensku tak ako doteraz. Za viac ako rok sa nenašiel jeden jediný podnet, ktorý by bol začatý podľa zákona č. 172/2008. Ani jeden jediný, ktorý by sa úspešne dokázal dotiahnuť dokonca. Tie návrhy, ktoré sú sledované, alebo riešenia, ktoré sú predkladané, sú neúčinné. Prečo si to dovolím povedať. Pokiaľ sa pozrieme na § 5 predloženého návrhu zákona, odvoláva sa na zriadenie etického kódexu účastníkov obchodných vzťahov. Etický kódex aký môže mať trestnoprávny, hmotnoprávny vzťah na to, aby štátna správa mohla vyžadovať jeho dodržiavanie. Jeho porušenie bude mať akú sankciu? Je to len úroveň morálna. Áno, ja som presvedčený, že aj táto časť je opodstatnená. Ale nie v podobe legislatívy Slovenskej republiky prijímanou Národnou radou Slovenskej republiky. Pokiaľ sa pozrieme na § 6 ods. 6 na výkon kontroly. Podľa toho zákona môže ministerstvo na účely rozhodnutia prizvať podľa osobitného predpisu nestrannú právnickú osobu alebo fyzickú osobu. Kto bude tá nestranná fyzická osoba, ktorú tam ministerstvo pozve? Čo to bude znamenať, aký to bude mať výsledok? To zavedie len väčší chaos a väčšiu neistotu týchto obchodných reťazcov a väčšiu istotu v tom, že nemajú uzatvárať obchodné vzťahy na území Slovenskej republiky. Preto predkladám procedurálny návrh, aby sme nepokračovali v prerokúvaní tohto návrhu zákona. Úprimne musím povedať, že na jednej strane ma teší, že môžete ešte robiť pokusy na slovenských výrobcoch, na druhej strane som sklamaný, lebo vidím výsledok týchto pokusov v podobe ich likvidácie. Dúfam, že Národná rada zváži a neurobí v tomto volebnom období za necelých 13 mesiacov tretiu novelu zákona, ktorá znevýhodní práve slovenských výrobcov. Dámy a páni, preto žiadam, podporte procedurálny návrh, aby ešte slovenskí výrobcovia zostali zachovaní na území Slovenskej republiky. Ďakujem.